钦定古今图书集成/明伦汇编/官常典/第388卷 > 魏掞之
## 钦定古今图书集成/明伦汇编/官常典/第388卷 > 魏掞之

按《宋史》本传：“掞之，字子实，建州建阳人。初字元履。自
幼有大志，师胡宪，与朱熹游。两以乡举试礼部不第，
尝客衢守章杰所。赵鼎以谪死，其子汾将丧过衢，杰
雅憾鼎，又希秦桧意，遣尉翁蒙之领卒掩取鼎平时
与故旧来往简牍。蒙之先遣人告汾焚之，逮至，一无
所得。杰怒，治蒙之，拘汾于兵家所，且以告桧。掞之以”
书，责杰，长揖径归。筑室读书，榜以“艮斋”，自是人称曰
“艮斋先生。”闽帅汪应辰、建守陈正同知其贤，荐于朝，
时相尼之，不果召。乾道中，诏举遗逸，部刺史芮煜与
帅守共表其行谊，特诏召之，掞之力辞。时宰相陈俊
卿，闽人也，雅知掞之，招之甚力，乃以布衣入见，极陈
当时之务，大要劝上以修德业、正人“心、养士气，为恢
复之本。”上嘉纳之，赐同进士出身，守太学录。先是，学
官养望自高，不与诸生接。掞之既就职，日进诸生教
诲之，又增葺其舍，人人感励。将释菜，掞之请废王安
石父子从祀，追爵程颢、程颐，列于祀典，不报。复言“大
学之教，宜以德行经术为先，其次则通习世务。今乃
专以空言取人”，又不报，遂丐去。会福州副总管曾觌
秩满，还在道，掞之累疏以谏，移疾杜门，遗书陈俊卿，
责其不能救止，语甚切，遂以迎亲请归。行数日，罢为
台州教授。方掞之之未行也，觌至国门外己久，伺掞
之去，乃敢入。掞之在朝不能半岁，既归，喟然叹曰：“上
恩深厚如此，而吾学不足以感悟圣意。”乃日居艮斋，
条理旧闻，以求其所未至。卒，年五十八，赠直秘阁。